Cirkliškio Mostovskių koplyčia

Cirkliškio dvarininkų Mostovskių koplyčia–mauzoliejus – buvusi grafų Mostovskių šeimos koplyčia su laidojimo rūsiu, stovėjusi Cirkliškio dvare, dab. Švenčionių rajone. Akmenų mūro koplyčia su rūsiu buvo pastatyta 1826 m., priklausė dvaro sodybos ansambliui. Koplyčia sunaikinta sovietinės valdžios pokaryje, 1947 m. Jos vietoje, prie kelio , įrengtos II pasaulinio karo sovietų karių perlaidojimo kapinės.

Istorija 

Dvaro rūmai grafo Edvardo Mostovskio pastatyti 1823–1830 m. pagal Vienos architekto projektą. Tuo metu buvo sukurtas ir parkas, statyti kiti ūkiniai pastatai. E. Mostovskis koplyčią-mauzoliejų pastatė 1826 m. Pirmoji koplyčioje buvo palaidota grafo Edvardo Mostovskio motina Domicelė Mostovska. E. Mostovskis mirė 1855 m.

1939–1940 m. koplyčia buvo apiplėšta, išvartyti karstai, dingo kulto reikmenys. Vokiečių okupacijos metais karstai vėl buvo sudėti į vietas. 1947 m. koplyčia buvo susprogdinta, į jos vietą iš Švenčionių perkelti II pasaulinio karo karių palaikai, pastatytas paminklas SSRS kariams.

Architektūra 

Koplyčios–mauzoliejaus statinys buvo vėlyvojo klasicizmo formų, stačiakampio plano, darnių proporcijų. Pastato frontoną puošė lotyniškas įrašas stambiomis raidėmis „SPES IN DEO“ (liet. „Tikiu Dievu"). Jame buvo įrengtas altorius, kurį puošė Šv. Domicelės paveikslas. Koridorius koplyčios vidų dalino į dvi dalis. Koplyčios sienose buvo įrengtos 24 nišos karstams.

Šaltiniai

Nuorodos 

 Cirkliškio istorija (svencionys.lt) 
 Koplyčios nuotraukos (radzima.org)

Švenčionių rajono koplyčios
Cirkliškis